Propunere de DECIZIE A CONSILIULUI privind poziția care urmează a fi adoptată de Uniunea Europeană cu privire la adoptarea unei decizii de către Comisia mixtă UE-AELS privind tranzitul comun și a unei decizii de către Comisia mixtă UE-AELS privind simplificarea formalităților în comerțul cu mărfuri, referitoare la invitațiile adresate fostei Republici iugoslave a Macedoniei de a adera la respectivele convenții /* COM/2015/0152 final - 2015/0077 (NLE) */





EXPUNERE DE MOTIVE 1. CONTEXTUL PROPUNERII 1.1. Motivele și obiectivele propunerii Convenția privind un regim de tranzit comun și Convenția privind simplificarea formalităților în comerțul cu mărfuri au fost încheiate la 20 mai 1987 între Comunitatea Europeană și țările AELS. Comunicarea Comisiei Europene din 2001 către Parlamentul European și Consiliu privind strategia de pregătire a țărilor candidate în vederea aderării la Convențiile CE-AELS din 1987 privind un regim de tranzit comun și simplificarea formalităților în comerțul cu mărfuri, Comunicarea Comisiei Europene din 2010 către Parlamentul European și Consiliu privind strategia de pregătire a anumitor țări învecinate în vederea aderării la cele două convenții și Concluziile Consiliului din 14 aprilie 2011 care au confirmat abordarea adoptată în aceste două comunicări prevăd sprijinirea mai multor țări în eforturile lor de a adera la convențiile menționate. Obiectivul este adoptarea poziției comune a UE referitoare la proiectul de decizie nr. 1/2015 al Comisiei mixte UE-AELS privind tranzitul comun și la proiectul de decizie nr. 1/2015 al Comisiei mixte UE-AELS privind simplificarea formalităților în comerțul cu mărfuri în vederea invitării fostei Republici iugoslave a Macedoniei să adere la convenții. 1.2. Contextul general Convențiile instituie măsuri de facilitare a circulației mărfurilor între Uniunea Europeană, Republica Islanda, Regatul Norvegiei, Confederația Elvețiană și Republica Turcia. După ce a îndeplinit cerințele juridice, structurale și în materie de tehnologie a informației, care sunt condiții prealabile pentru aderare, fosta Republică iugoslavă a Macedoniei și-a exprimat în mod oficial dorința de a adera la convenții. În conformitate cu dispozițiile articolului 15 alineatul (3) din Convenția privind un regim de tranzit comun și cu dispozițiile articolului 11 alineatul (3) din Convenția privind simplificarea formalităților în comerțul cu mărfuri, Comisiile mixte UE-AELS invită pe baza unei decizii o țară terță, în sensul articolului 3 alineatul (1) litera (c) și, respectiv, al articolului 1 alineatul (2), să adere la convenții în conformitate cu procedura stabilită la articolul 15a și, respectiv, la articolul 11a. Comisiile mixte UE-AELS lansează astfel de invitații atunci când statul dovedește că este în măsură să se conformeze normelor detaliate de aplicare a prevederilor convențiilor. O misiune de evaluare împuternicită de grupul de lucru UE-AELS privind tranzitul comun și simplificarea formalităților în comerțul cu mărfuri, care s-a ocupat în principal de adaptarea legislației vamale naționale a fostei Republici iugoslave a Macedoniei, de crearea structurilor necesare pentru gestionarea regimului și de punerea în aplicare a noului sistem computerizat de tranzit (NCTS), care să permită aplicarea regimului de tranzit comun, a stabilit că au fost îndeplinite condițiile pentru transmiterea invitațiilor. 1.3. Dispoziții în vigoare în domeniul propunerii Nu există dispoziții în vigoare în domeniul propunerii. 1.4. Coerența cu alte politici și obiective ale Uniunii Propunerea este conformă cu strategia de promovare a competitivității și a creșterii economice în UE. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI 2.1. Consultarea părților interesate Metodele de consultare, principalele sectoare vizate și profilul general al respondenților Proiectul de decizie nr. 1/2015 al Comisiei mixte UE-AELS privind tranzitul comun și proiectul de decizie nr. 1/2015 al Comisiei mixte UE-AELS privind simplificarea formalităților în comerțul cu mărfuri în vederea invitării fostei Republici iugoslave a Macedoniei să adere la convenții au făcut obiectul unor consultări cu statele membre în cadrul Comitetului Codului Vamal – secțiunea „Statut vamal și tranzit” și cu părțile contractante la convenții în cadrul grupurilor de lucru UE-AELS privind „Tranzitul comun” și „Simplificarea formalităților în comerțul cu mărfuri”, iar aceste consultări au condus la aprobări. Sinteza răspunsurilor și modul în care acestea au fost luate în considerare Aviz favorabil Obținerea și utilizarea expertizei Nu a fost necesar să se recurgă la expertiză externă. 2.2. Evaluarea impactului Aderarea la convenții poate fi văzută prin prisma strategiei de preaderare la Uniunea Europeană a fostei Republici iugoslave a Macedoniei. Ea va conduce la o aliniere la acquis-ul comunitar în domeniul tranzitului. Introducerea tranzitului comun în fosta Republică iugoslavă a Macedoniei ca alternativă la regimul TIR va permite o facilitare sporită a tranzitului, o reducere a costurilor și o posibilă intensificare a schimburilor comerciale. 3. ELEMENTELE JURIDICE ALE PROPUNERII 3.1. Rezumatul acțiunii propuse Comisiile mixte UE-AELS doresc adoptarea deciziilor și lansarea invitațiilor. Proiectul de decizie nr. 1/2015 al Comisiei mixte UE-AELS privind tranzitul comun are ca obiectiv invitarea fostei Republici iugoslave a Macedoniei să adere la Convenția din 20 mai 1987 privind regimul de tranzit comun. Proiectul de decizie nr. 1/2015 al Comisiei mixte UE-AELS privind simplificarea formalităților în comerțul cu mărfuri are ca obiectiv invitarea fostei Republici iugoslave a Macedoniei să adere la Convenția din 20 mai 1987 privind simplificarea formalităților în comerțul cu mărfuri. Aceste proiecte de decizii au fost aprobate de Comitetul Codului Vamal – secțiunea „Statut vamal și tranzit” și de grupurile de lucru UE-AELS privind „Tranzitul comun” și „Simplificarea formalităților în comerțul cu mărfuri”. Comisia este invitată să aprobe proiectele de decizii prin procedură scrisă, pentru a le înainta Consiliului în vederea stabilirii unei poziții comune pentru adoptarea lor definitivă de către Comisiile mixte UE-AELS. 3.2. Temei juridic Articolul 15a din Convenția din 20 mai 1987 privind regimul de tranzit comun și articolul 11a din Convenția din 20 mai 1987 privind simplificarea formalităților în comerțul cu mărfuri. 3.3. Principiul subsidiarității Propunerea intră în sfera competenței exclusive a Uniunii Europene (politica comercială comună) și, prin urmare, nu este necesară examinarea ei din perspectiva principiului subsidiarității [articolul 5 alineatul (3) din Tratatul privind funcționarea Uniunii Europene]. . 3.4. Principiul proporționalității Propunerea respectă principiul proporționalității din următoarele motive: Forma acțiunii propuse este singura posibilă. Forma acțiunii propuse nu implică costuri financiare. 3.5. Alegerea instrumentelor Instrumente propuse: decizie. Nu există un alt instrument adecvat. 4. IMPLICAȚIILE BUGETARE Propunerea nu are nicio implicație pentru bugetul UE. 5. ELEMENTE OPȚIONALESimplificare Propunerea prevede simplificarea procedurilor administrative pentru autoritățile publice și simplificarea procedurilor administrative pentru sectorul privat. Propunerea introduce un regim de tranzit comun pentru toate părțile contractante la convenție. Procedura de tranzit comun permite autorizarea simplificărilor referitoare la entitățile private. 2015/0077 (NLE) Propunere de DECIZIE A CONSILIULUI privind poziția care urmează a fi adoptată de Uniunea Europeană cu privire la adoptarea unei decizii de către Comisia mixtă UE-AELS privind tranzitul comun și a unei decizii de către Comisia mixtă UE-AELS privind simplificarea formalităților în comerțul cu mărfuri, referitoare la invitațiile adresate fostei Republici iugoslave a Macedoniei de a adera la respectivele convenții CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9), având în vedere propunerea Comisiei Europene, întrucât: (1) Articolul 15 alineatul (3) din Convenția încheiată între Comunitatea Economică Europeană, Republica Austria, Republica Finlanda, Republica Islanda, Regatul Norvegiei, Regatul Suediei și Confederația Elvețiană privind regimul de tranzit comun[1] (denumită în continuare „Convenția privind regimul de tranzit comun”) împuternicește Comisia mixtă instituită prin această convenție să adopte prin decizie invitații către țări terțe, în sensul articolului 3 alineatul (1) litera (c), de aderare la această convenție în conformitate cu articolul 15a. (2) Articolul 11 alineatul (3) din Convenția încheiată între Comunitatea Economică Europeană, Republica Austria, Republica Finlanda, Republica Islanda, Regatul Norvegiei, Regatul Suediei și Confederația Elvețiană privind simplificarea formalităților în comerțul cu mărfuri[2] (denumită în continuare „Convenția privind simplificarea formalităților în comerțul cu mărfuri”) împuternicește Comisia mixtă instituită prin această convenție să adopte prin decizie invitații către țări terțe, în sensul articolului 1 alineatul (2), de aderare la această convenție în conformitate cu articolul 11a. (3) Este necesar să se stabilească poziția care urmează să fie adoptată de Uniune în cadrul Comisiilor mixte menționate în ceea ce privește deciziile de invitare a fostei Republici iugoslave a Macedoniei să adere la convențiile respective. (4) Poziția Uniunii în cadrul Comisiei mixte ar trebui, prin urmare, să se bazeze pe proiectele de decizii atașate, ADOPTĂ PREZENTA DECIZIE: Articolul 1 Poziția Uniunii Europene în cadrul Comisiei mixte UE-AELS privind tranzitul comun referitoare la o invitație adresată fostei Republici iugoslave a Macedoniei de aderare la Convenția privind regimul de tranzit comun se întemeiază pe proiectul de decizie a Comisiei mixte respective anexat la prezenta decizie. Articolul 2 Poziția Uniunii Europene în cadrul Comisiei mixte UE-AELS privind simplificarea formalităților în comerțul cu mărfuri referitoare la o invitație adresată fostei Republici iugoslave a Macedoniei de aderare la Convenția privind simplificarea formalităților în comerțul cu mărfuri se întemeiază pe proiectul de decizie a Comisiei mixte respective anexat la prezenta decizie. Articolul 3 Odată ce fosta Republică iugoslavă a Macedoniei a îndeplinit condițiile tehnice de aderare, reprezentatul Uniunii în Comisiile mixte menționate la articolul 1 și, respectiv, la articolul 2 propune deciziile de invitare a fostei Republici iugoslave a Macedoniei să adere la convenții și votează aceste decizii în conformitate cu articolele 1 și 2 din prezenta decizie. Articolul 4 Prezenta decizie intră în vigoare la 1 iunie 2015. Adoptată la Bruxelles, Pentru Consiliu Președintele [1] JO L 226, 13.8.1987, p. 2. [2] JO L 134, 22.5.1987, p. 2. ANEXA 1 Act atașat la propunerea de Decizie a Consiliului privind poziția care urmează a fi adoptată de Uniunea Europeană cu privire la adoptarea unei decizii de către Comisia mixtă UE-AELS privind tranzitul comun și a unei decizii de către Comisia mixtă UE-AELS privind simplificarea formalităților în comerțul cu mărfuri, referitoare la invitațiile adresate fostei Republici iugoslave a Macedoniei de a adera la respectivele convenții Propunere de decizie nr. …/2015 a Comisiei mixte UE-AELS privind tranzitul comun referitoare la invitarea fostei Republici iugoslave a Macedoniei să adere la Convenția privind regimul de tranzit comun COMISIA MIXTĂ, având în vedere Convenția din 20 mai 1987 privind regimul de tranzit comun[1] (denumită în continuare „convenția”), în special articolul 15 alineatul (3) litera (e), întrucât: (1) Promovarea comerțului cu fosta Republică iugoslavă a Macedoniei ar fi facilitată printr-un regim de tranzit comun pentru transportul de mărfuri între fosta Republică iugoslavă a Macedoniei și Uniunea Europeană, Republica Islanda, Regatul Norvegiei, Confederația Elvețiană și Republica Turcia. (2) În perspectiva introducerii unui astfel de regim, este oportună invitarea fostei Republici iugoslave a Macedoniei să adere la convenție, ADOPTĂ PREZENTA DECIZIE: Articolul 1 În conformitate cu articolul 15a din convenție, fosta Republică iugoslavă a Macedoniei este invitată să adere la convenție de la 1 iunie 2015. Articolul 2 Prezenta decizie intră în vigoare la data adoptării. Adoptată la , la 2015, Pentru Comisia mixtă Președintele ANEXA 2 Proiect de Propunere de decizie nr. …/2015 a Comisiei mixte UE-AELS privind simplificarea formalităților în comerțul cu mărfuri referitoare la invitarea fostei Republici iugoslave a Macedoniei să adere la Convenția privind simplificarea formalităților în comerțul cu mărfuri COMISIA MIXTĂ, având în vedere Convenția din 20 mai 1987 privind simplificarea formalităților în comerțul cu mărfuri[2] (denumită în continuare „convenția”), în special articolul 11 alineatul (3), întrucât: (1) Schimbul de mărfuri cu fosta Republică iugoslavă a Macedoniei ar fi facilitat prin simplificarea formalităților care influențează comerțul cu mărfuri între fosta Republică iugoslavă a Macedoniei și Uniunea Europeană, Republica Islanda, Regatul Norvegiei, Confederația Elvețiană și Republica Turcia. (2) În perspectiva obținerii unei astfel de facilitări, este oportună invitarea fostei Republici iugoslave a Macedoniei să adere la convenție, ADOPTĂ PREZENTA DECIZIE: Articolul 1 În conformitate cu articolul 11a din convenție, fosta Republică iugoslavă a Macedoniei este invitată să adere la convenție de la 1 iunie 2015. Articolul 2 Prezenta decizie intră în vigoare la data adoptării. Adoptată la , la 2015, Pentru Comisia mixtă Președintele [1] JO L 226, 13.8.1987, p. 2. [2] JO L 134, 22.5.1987, p. 2.